b'\n_START_ARTICLE_\nS\xc3\xadmun av Skar\xc3\xb0i\n_START_SECTION_\nBakgrunn og utdannelse\n_START_PARAGRAPH_\nS\xc3\xadmun ble f\xc3\xb8dt i bygda Skar\xc3\xb0 p\xc3\xa5 Kunoy i 1872. Hans foreldre var Elsa (f\xc3\xb8dt Matras, fra Vi\xc3\xb0arei\xc3\xb0i) og Johannes Johannessen (fra Skar\xc3\xb0). Navnet \xc2\xabav Skar\xc3\xb0i\xc2\xbb betyr \xc2\xabfra Skar\xc3\xb0\xc2\xbb. Han tok del i det arbeidet som b\xc3\xb8d seg, og s\xc3\xa5 ut til \xc3\xa5 g\xc3\xa5 den veien han var f\xc3\xb8dt til, som sj\xc3\xb8bonde med husdyr p\xc3\xa5 land og fiskeri som bin\xc3\xa6ring, men det ble oppdaget tidlig at S\xc3\xadmun hadde store boklige evner og var s\xc3\xa6rs god til \xc3\xa5 lese. Den f\xc3\xa6r\xc3\xb8yske folkeskolen var enda ung og hadde et stort behov for \xc3\xa5 f\xc3\xa5 utdannet flere l\xc3\xa6rere. I 1892 var S\xc3\xadmun l\xc3\xa6rer ved alle de tre skolene p\xc3\xa5 Kunoy; i bygdene Kunoy, Haraldssund og Skar\xc3\xb0._NEWLINE_\xc3\x85ret etter dro han s\xc3\xb8rover til l\xc3\xa6rerseminariet i T\xc3\xb3rshavn. Dette var p\xc3\xa5 mange m\xc3\xa5ter en nasjonal vekkelsesperiode p\xc3\xa5 F\xc3\xa6r\xc3\xb8yene, med stiftelsen av F\xc3\xb8ringafelag, Julem\xc3\xb8tet i 1888 og de regelmessige utgivelsene av F\xc3\xb8ringat\xc3\xad\xc3\xb0indi. S\xc3\xadmun tok aktivt del i organisasjonslivet, og stod helt og fast ved F\xc3\xb8ringafelags m\xc3\xa5l om \xc3\xa5 \xc2\xabf\xc3\xa1a f\xc3\xb8royingar sj\xc3\xa1lvbjargnar og at ganga fram \xc3\xad \xc3\xb8llum lutum\xc2\xbb, alts\xc3\xa5 at \xc2\xabf\xc3\xa6r\xc3\xb8yinger m\xc3\xa5 holde sammen og utvikle seg p\xc3\xa5 alle omr\xc3\xa5der, slik at de kan klare seg selv\xc2\xbb. P\xc3\xa5 l\xc3\xa6rerseminariet m\xc3\xb8tte han sin tilkomne, Sanna Jacobsen fra T\xc3\xb3rshavn. De ble begge uteksaminert fra seminariet i 1896, og ble forlovet. _NEWLINE_Allerede da, 24 \xc3\xa5r gammel, hadde S\xc3\xadmun besluttet at han ikke skulle arbeide i folkeskolen, men at de sammen skulle stifte en folkeh\xc3\xb8yskole, og i gjennom denne utvikle den f\xc3\xa6r\xc3\xb8yske ungdommen. S\xc3\xadmun dro vinteren 1896/1897 til Askov h\xc3\xb8jskole i Danmark, hvor han m\xc3\xb8tte den 25-\xc3\xa5rige landsmannen Rasmus Rasmussen, som snart ble innviet i planene om en f\xc3\xa6r\xc3\xb8ysk folkeh\xc3\xb8yskole. De ble enige om \xc3\xa5 samarbeide, og gikk i gang med at utdanne seg til oppgaven. De var elever p\xc3\xa5 Askov h\xc3\xb8jskole i to \xc3\xa5r, deretter tok de ett \xc3\xa5r p\xc3\xa5 Statens L\xc3\xa6rerh\xc3\xb8jskole i K\xc3\xb8benhavn. S\xc3\xadmun studerte s\xc3\xa6rlig historie (hovedfag) og spr\xc3\xa5k, mens Rasmussen hadde naturfag som hovedfag. Rasmus Rasmussen giftet seg senere med S\xc3\xadmuns s\xc3\xb8ster, Anna Suffia. I K\xc3\xb8benhavn kom de i kontakt med andre, unge, selvstyreorienterte landsmenn, slik som Jakob Jakobsen, J\xc3\xa1kup Dahl og A.C. Evensen.\n_START_SECTION_\nF\xc3\xb8roya F\xc3\xb3lkah\xc3\xa1sk\xc3\xbali\n_START_PARAGRAPH_\nLike f\xc3\xb8r \xc3\x93lavs\xc3\xb8ka i 1899 kom S\xc3\xadmun av Skar\xc3\xb0i og Rasmussen tilbake til F\xc3\xa6r\xc3\xb8yene med \xc2\xabSmiril\xc2\xbb, og de begynte straks \xc3\xa5 planlegge det f\xc3\xb8rste semesteret ved den nye F\xc3\xb8roya F\xc3\xb3lkah\xc3\xa1sk\xc3\xbali. F\xc3\xb8roya F\xc3\xb3lkah\xc3\xa1sk\xc3\xbali begynte vinteren 1899 i forel\xc3\xb8pige lokaler i Klaksv\xc3\xadk, stilt til r\xc3\xa5dighet av en lokal kj\xc3\xb8pmann. Det var den f\xc3\xb8rste skolen p\xc3\xa5 F\xc3\xa6r\xc3\xb8yene hvor det ble undervist p\xc3\xa5 f\xc3\xa6r\xc3\xb8ysk. Skolen flyttet inn i nye lokaler p\xc3\xa5 Fagral\xc3\xad\xc3\xb0 i Klaksv\xc3\xadk i november 1900. Skolebygningene ble demonert i 1909, og da flyttet til T\xc3\xb3rshavn og gjenoppsatt p\xc3\xa5 Fr\xc3\xa6lsin. Skolen eksisterer p\xc3\xa5 stedet den dag i dag, og ble drevet av S\xc3\xadmun av Skar\xc3\xb0i frem til hans d\xc3\xb8d i 1942. Rasmus Rasmussen gikk av med pensjon i 1947, og d\xc3\xb8de i 1962._NEWLINE_Sanna Jacobsen og S\xc3\xadmun av Skar\xc3\xb0i giftet seg i 1901, og fikk etterhvert barna Sigri\xc3\xb0 av Skar\xc3\xb0i (1908\xe2\x80\x931975) og J\xc3\xb3hannes av Skar\xc3\xb0i (1911\xe2\x80\x931999).\n_START_SECTION_\nPolitisk arbeid\n_START_PARAGRAPH_\nB\xc3\xa5de S\xc3\xadmun og Rasmus var sv\xc3\xa6rt delaktige i stiftelsen av F\xc3\xb8ringafelag, og dette f\xc3\xb8rte til at de begge tok del i selvstyrepolitikken fra Sj\xc3\xa1lvst\xc3\xbdrisflokkurin ble opprettet som gruppe p\xc3\xa5 Lagtinget i 1906. S\xc3\xadmun satt p\xc3\xa5 Lagtinget for Sj\xc3\xa1lvst\xc3\xbdrisflokkurin fra 1906 til 1913, mens Rasmus satt fra 1914 til 1927. Ogs\xc3\xa5 p\xc3\xa5 andre m\xc3\xa5ter tok disse to del i samfunnsstell. S\xc3\xadmun var styremedlem i F\xc3\xb8roya L\xc3\xa6rarafelag, og Rasmus var med p\xc3\xa5 \xc3\xa5 stifte F\xc3\xb8roya Fiskimannafelag, hvor han var sekret\xc3\xa6r fra 1911 til 1947. Politisk jobbet S\xc3\xadmun og Rasmus hardt for \xc3\xa5 gj\xc3\xb8re f\xc3\xa6r\xc3\xb8ysk til undervisningsspr\xc3\xa5k og offisielt spr\xc3\xa5k i hovedsak, noe som til slutt ble realisert i 1938._NEWLINE_Gaten S\xc3\xadmunarg\xc3\xb8ta i hovedstaden b\xc3\xa6rer S\xc3\xadmuns navn, mens vennen Rasmus er hedret med parallellgaten Rasmusarg\xc3\xb8ta.\n_START_SECTION_\nForfatterskap\n_START_PARAGRAPH_\nMens Rasmus i dag er best kjent for sitt poetiske spr\xc3\xa5k, er S\xc3\xadmun av Skar\xc3\xb0i kanskje mer kjent som faglitt\xc3\xa6rer forfatter enn som prosaforfatter. S\xc3\xadmuns arbeid kan lett deles opp i to deler: Oversettelser og bladforfatterskap. Oversettelsene hans omfatter \xc2\xabV\xc3\xadggja Gl\xc3\xbams s\xc3\xb8ga\xc2\xbb (1920), eventyret \xc2\xabSnj\xc3\xb3hv\xc3\xadta\xc2\xbb (1925) og historien \xc2\xabStrondin bl\xc3\xa1a\xc2\xbb (1937) etter den islandske forfatteren Kristmann Gu\xc3\xb0mundsson, samt skuespillet \xc2\xabV\xc3\xadkingarnir \xc3\xa1 H\xc3\xa1logalandi\xc2\xbb etter norske Henrik Ibsen. Dessuten skrev han selv jule- og nytt\xc3\xa5rsb\xc3\xb8ker fra 1903 til 1906, samt skuespillet \xc2\xabV\xc3\xa1r\xc2\xbb (1904). S\xc3\xadmun skrev ogs\xc3\xa5 boken J\xc3\xb3las\xc3\xa1lmar og morgun- og kv\xc3\xb8lds\xc3\xa1lmar (1913) sammen med J\xc3\xa1kup Dahl, og var innom som redakt\xc3\xb8r en periode i avholdsbladet D\xc3\xbagvan fra 1927 til 1928. I januar 1907 kom barne- og ungdomsbladet Ungu F\xc3\xb8royar for f\xc3\xb8rste gang ut, med S\xc3\xadmun av Skar\xc3\xb0i og S\xc3\xadmun Pauli \xc3\xbar Konoy som ansvarlige redakt\xc3\xb8rer.'